Document ID: 32014R0601

A BIZOTTSÁG 601/2014/EU RENDELETE
(2014. június 4.)
az 1333/2008/EK európai parlamenti és tanácsi rendelet II. mellékletének a hús élelmiszer-kategória és egyes élelmiszer-adalékanyagok előkészített húsban való felhasználása tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,
mivel:
(1)
Az 1333/2008/EK rendelet II. melléklete meghatározza az élelmiszerekben használható élelmiszer-adalékanyagok uniós jegyzékét és azok felhasználási feltételeit.
(2)
Az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárásnak megfelelően e jegyzék módosítása a Bizottság kezdeményezésére vagy kérelemre történhet.
(3)
Az élelmiszer-adalékanyagok uniós jegyzékét a 94/35/EK európai parlamenti és tanácsi irányelv (3), a 94/36/EK európai parlamenti és tanácsi irányelv (4) és a 95/2/EK európai parlamenti és tanácsi irányelv (5) szerint élelmiszerekben felhasználható élelmiszer-adalékanyagok alapján állították össze annak vizsgálatát követően, hogy az adott anyagok megfelelnek-e az 1333/2008/EK rendelet 6., 7. és 8. cikkének. Az uniós jegyzékben az adalékanyagok azon élelmiszer-kategóriák szerint vannak felsorolva, amelyekhez hozzáadhatók.
(4)
Az uniós jegyzék D. részében szereplő 08. (Hús) kategória alatt két alkategória szerepel: a 08.1 (Feldolgozatlan hús), valamint a 08.2 (Feldolgozott hús). A 08.1 kategória tovább bomlik a 8.1.1 (Előkészített hústól különböző feldolgozatlan hús, a 853/2004/EK (6) európai parlamenti és tanácsi rendeletben meghatározottak szerint) és a 8.1.2 (Előkészített hús, a 853/2004/EK rendeletben meghatározottak szerint) alkategóriákra.
(5)
A 853/2004/EK rendelet I. mellékletének 1.15. pontjában található meghatározás alapján az „előkészített hús”: friss hús, beleértve az apróra darabolt húst, amelyhez élelmiszereket, fűszereket vagy adalékanyagokat adtak hozzá, vagy amelyen olyan eljárásokat végeztek, amelyek nem voltak elegendőek a hús belső izomrostszerkezetének módosításához, és így a friss hús jellemzőinek megszüntetéséhez. Az előkészített hús fogalmát időközben pontosították, mely szerint az feldolgozott és feldolgozatlan hús is lehet (7).Ugyanakkor amennyiben az adott élelmiszerre a friss hús jellemzői a feldolgozást követően már egyáltalán nem állnak fenn, az a továbbiakban már nem tekinthető előkészített húsnak, hanem a 853/2004/EK rendelet I. mellékletének 7.1. pontjában szereplő „húskészítmények” meghatározás alá sorolandó. A jogi egyértelműség érdekében a 08. kategória tekintetében a „friss hús”, az „előkészített hús”, valamint a „húskészítmény” fogalmakat a 853/2004/EK rendeletben szereplő meghatározások szerint célszerű használni. Az uniós jegyzék D. részében szereplő 08. kategória alkategóriáit ezért ennek megfelelően módosítani kell.
(6)
Az uniós jegyzék C. részében meghatározott I. csoporthoz tartozó élelmiszer-adalékanyagok felhasználása feldolgozott húsban általánosan engedélyezett, míg az említett csoport alá sorolt élelmiszer-adalékanyagok feldolgozatlan húsokban történő felhasználására korlátozott, eseti alapon megadható engedélyezés van érvényben.
(7)
Az 1333/2008/EK rendelet II. mellékletében szereplő uniós jegyzék összeállításakor az előkészített hús fogalma alatt a 853/2004/EK rendeletben szereplő meghatározás alapján feldolgozatlan húst értettek, amelyben csak korlátozott számú adalékanyag használata volt engedélyezett. Az előkészített hús fogalmának különböző értelmezése bizonyos adalékanyagok esetében az egyes húskategóriákban történő felhasználást tekintve tagállami eltérésekhez vezetett.
(8)
A Bizottsághoz több kérelem is érkezett egyes ilyen jellegű felhasználásoknak az engedélyezett élelmiszer-adalékanyagok uniós jegyzékébe történő felvételére vonatkozóan. Ezen kérelmeket valamennyi tagállam számára hozzáférhetővé tették.Ezeket a felhasználásokat - amennyiben megfelelnek az 1333/2008/EK rendeletben az élelmiszer-adalékanyagok felhasználására vonatkozóan meghatározott általános feltételeknek, valamint figyelembe véve egyes hagyományos termékek bizonyos tagállami piacokon való elérhetőségének szükségét - indokolt felvenni az uniós jegyzékbe.
(9)
Egyes tagállamok, illetve a húsipar kérésére megvizsgálták a kurkumin (E 100), a kárminok (E 120), a karamellek (E 150a-d), a paprikakivonat (E 160c) és a céklavörös (E 162) egyes felhasználásait, amelyeket bizonyos tagállamokban hagyományosan merguez típusú vagy egyéb hagyományos termékek (így a salsicha fresca, mici, butifarra fresca, longaniza fresca, chorizo fresco, bifteki, soutzoukaki, kebap, cevapcici vagy a pljeskavice) színezésére használnak, és a felhasználásokat engedélyezhetőnek minősítették.
(10)
Néhány tagállam kérésére megvizsgálták az ecetsav és az acetátok (E 260-263), a tejsav és a laktátok (E 270, E 325-327), az aszkorbinsav és az aszkorbátok (E 300-302), a cirtomsav és a citrátok (E 330-333) savanyúságot szabályozó anyagként, tartósítószerként, illetve avasodás vagy oxidáció okozta romlás megakadályozására szolgáló antioxidánsokként és a mikrobiológiai stabilitás fokozása érdekében való használatát, és a felhasználásokat engedélyezhetőnek minősítették valamennyi, adalékanyagoktól és sótól különböző összetevő hozzáadásával gyártott előkészített húsban.
(11)
Egyes tagállamok kérésére megvizsgálták a foszforsav - foszfátok - di-, tri- és polifoszfátok (E 338-452) nedvesitő anyagként, a hús levesességének továbbfeldolgozás során történő megőrzése érdekében való használatát, különösen befecskendezett páclé esetében, és a felhasználást engedélyezhetőnek minősítették. Az élelmiszerekhez hozzáadott foszfátoknak való további kitettség csökkentése érdekében ezen foszfátok használatát ugyanakkor kizárólag a következő termékekre lehet kiterjeszteni: Kasseler, Bräte, Surfleisch, toorvorst, šašlõkk, ahjupraad, burger meata húsba kevert legalább 4 %-os zöldség-, illetve gabonatartalommal, valamint a finn „szürke” karácsonyi sonka (Finnish gray salted Christmas ham).
(12)
Egyes tagállamok, illetve a húsipar kérésére megvizsgálták a nitritek (E 249-250) tartósítószerként történő felhasználását bizonyos hagyományos tagállami termékekben (lomo de cerdo adobado, pincho moruno, careta de cerdo adobada, costilla de cerdo adobada, Kasseler, Bräte, Surfleisch, toorvorst, šašlõkk, ahjupraad, kiełbasa surowa biała, kiełbasa surowa metkaés tatar wołowy (danie tatarskie)), és felhasználásukat engedélyezhetőnek minősítették.
(13)
Egyes tagállamok, illetve a húsipar kérésére megvizsgálták az alginátok (E 401-404), a karragén (E 407), a feldolgozott Euchema moszat (E 407a), a szentjánoskenyérliszt (E 410), a guargumi (E 412), a tragantmézga (E 413), a xantángumi (E 415), az acetilezett dikeményítő-foszfát (E 1414) és a hidroxipropil-dikeményítő-foszfát (E 1442) adalékanyagoknak nedvesítő anyagként és stabilizátorként, a csomagolt termékek vízvesztésének csökkentése és a hús levesességének továbbfeldolgozás során történő megőrzése érdekében történő felhasználását. Ezen felhasználásokat engedélyezhetőnek minősítették befecskendezéssel bejuttatott összetevőket tartalmazó készítményekben, valamint különbözőképpen kezelt (darált, szeletelt vagy feldolgozott) húsok összedolgozásával előállított előkészített húsokban (például darát húst tartalmazó húsroládokban). A hús levesességének továbbfeldolgozás során történő megőrzése érdekében az előkészített húshoz hozzáadott élelmiszer-adalékanyagok alkalmazása nem minősül fogyasztókat félrevezető gyakorlatnak.
(14)
Egyes tagállamok, illetve a húsipar kérésére megvizsgálták a nátrium-karbonátoknak (E 500) a hús állagának és lédússágának továbbfeldolgozás során való megőrzése érdekében történő felhasználását a baromfihúsból származó készítmények, valamint a mici, bifteki, soutzoukaki, kebap, seftalia, cevapcici és pljeskavice termékek tekintetében, és azt engedélyezhetőnek minősítették. A baromfihúsban történő alkalmazásnak köszönhetően a baromfihús tovább és nagyobb hatékonyság mellett főzhető anélkül, hogy elveszítené levesességét, elkerülve ezáltal a nem átfőtt baromfihús fogyasztásának veszélyét.
(15)
Egy tagállam, illetve a húsipar kérésére megvizsgálták az acetilezett dikeményítő-foszfátnak (E 1414) és a hidroxipropil-dikeményítő-foszfátnak (E 1442) a befecskendezéssel bejuttatott összetevőket tartalmazó készítmények, valamint a különbözőképpen kezelt (darált, szeletelt vagy feldolgozott) húsok összedolgozásával előállított előkészített húsok (például darát húst tartalmazó húsroládok) vízvesztésének csökkentése érdekében történő felhasználását, valamint ezen anyagoknak a gyros, souvlaki, bifteki, soutzoukaki, kebap és seftalia termékek levesességének továbbfeldolgozás során történő megőrzése érdekében történő alkalmazását, és a felhasználásokat engedélyezhetőnek minősítették.
(16)
A hagyományos termékekben felhasznált élelmiszer-adalékanyagok kérelmezett felhasználásaira teljesülniük kell az 1333/2008/EK rendelet 6. cikkében előírt általános felhasználási feltéteknek, és azok a termékeket adott tagállamokban vagy régiókban hagyományosan fogyasztók számára nem bírhatnak megtévesztő jelleggel.
(17)
Az e rendelet által szabályozott élelmiszer-adalékanyagokra vonatkozó felhasználások egységes alkalmazása érdekében a hagyományos előkészített húsokat az élelmiszer-adalékanyagokról szóló 1333/2008/EK rendelet II. mellékletének E. részében felsorolt élelmiszer-kategóriákra vonatkozó útmutató (8) tartalmazza
(18)
Az 1333/2008/EK rendelet 18. cikkek (1) bekezdésének a) pontjában meghatározott átviteli elv alkalmazását a 853/2004/EK rendeletben meghatározott előkészített hús vonatkozásában is indokolt engedélyezni.
(19)
Az 1331/2008/EK rendelet 3. cikke (2) bekezdésének megfelelően a Bizottság kikéri az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet II. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítésnek valószínűsíthetően nincs az emberi egészségre gyakorolt hatása. Az ecetsav és az acetátok (E 260-263), a tejsav és a laktátok (E 270, E 325-327), az aszkorbinsav és az aszkorbátok (E 300-302), a cirtomsav és a citrátok (E 330-333), az alginátok (E 401-404), a karragén (E 407), a feldolgozott Euchema moszat (E 407a), a szentjánoskenyérliszt (E 410), a guargumi (E 412), a tragantmézga (E 413), a xantángumi (E 415), a nátrium-karbonát (E 500), az acetilezett dikeményítő-foszfát (E 1414) és a hidroxipropil-dikeményítő-foszfát (E 1442) az adalékanyagok azon csoportjához tartoznak, amelyekre nincs meghatározva megengedhető napi bevitel. Ebből következően ezen adalékanyagok a kívánt technológiai hatás eléréséhez szükséges szinten nem jelentenek veszélyt az egészségre. Kiterjesztett felhasználásuk ezért - amely szükségessé teszi az uniós jegyzék frissítését - valószínűsíthetően nincs hatással az emberi egészségre. A kurkumin (E 100), a kárminok (E 120), a karamellek (E 150a-d), a paprikakivonat (E 160c), a céklavörös (E 162), a nitritek (E 249-250), a foszforsav - foszfátok - di-, tri- és polifoszfátok (E 338-452) felhasználását e rendelet csak bizonyos hagyományos termékekre terjeszti ki, így az uniós jegyzék ezen adalékanyagok kiterjesztett felhasználása tekintetében történő frissítésének valószínűsíthetően nincs az emberi egészségre gyakorolt hatása. Ezért a Hatóság véleményét nem kell kikérni.
(20)
Az 1333/2008/EK rendelet II. mellékletét ezért ennek megfelelően módosítani kell.
(21)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
Az 1333/2008/EK rendelet II. melléklete e rendelet mellékletének megfelelően módosul.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. június 4-én.

Labels: 0
3
17